De gardă la miting în zgarda PSD

Mobilizarea fără precedent a principalelor instituții ale statului în perspectiva mitingului PSD de sâmbătă este cel mai relevant indiciu al controlului aproape total pe care Liviu Dragnea îl exercită asupra României.

La 30 de ani de la Revoluție, statul se confundă din nou cu Partidul, pentru liniștea căruia instituțiile de forță au primit consemn să stea cu arma la picior. ”Dispozitive flexibile” de polițiști și jandarmi vor patrula sâmbătă pe străzile Capitalei, orașul va fi survolat de un elicopter al Ministerului de Interne, intrările în București vor fi atent monitorizate.

Cu o zi înainte de miting, Gabriela Firea i-a convocat în ședință pe toți responsabilii cu ordinea şi liniştea publică – Jandarmeria, Poliţia Rutieră, Poliţia Locală, RATB, Serviciul de Ambulanţă Bucureşti Ilfov -, prefecții din București și Ilfov, primarii sectoarelor 2 și 6. Inspectoratul general al poliției a ieșit în conferință de presă să anunțe măsuri extraordinare.

Câte mitinguri au fost în ultimii ani în România? Nenumărate. Când au mai fost luate măsuri de o asemenea amploare? Niciodată. Ba din contră, la ultimul miting #Rezist din mai jandarmii au ieșit la intimidare cu armele de asalt la vedere.

Spre comparație, a se vedea marșul motorizat al moldovenilor care au cerut, pe 21 mai, construirea celor două autostrăzi care să conecteze regiunea cu restul țării. Veniți din toată zona Moldovei, ei au fost împiedicați să intre în Piața Victoriei sub pretextul că ar ”periclita siguranța persoanelor care participă la Muzeul Antipa la Noaptea Muzeelor”

Dar nu doar instituțiile de forță au fost mobilizate pentru protestul PSD de sâmbătă. Parlamentul a fost transformat în parcare de ocazie pentru cei care vin la miting cu autoturismele, Romexpo și Romaero au fost rezervate autocarelor ”roșii”, iar polițiștii din întreaga țară au primit consemn să ”lase cale liberă” autobuzelor cu care pesediștii vor veni spre București.

Nu au lipsit presiunile: directorii de școli puși de PSD au primit ordin să mobilizeze fiecare un anumit număr de oameni la miting, primarii și viceprimarii au avut sarcina să umple câte un autocar de 50 de persoane, iar angajaților din deconcentrate li s-a transmis că dacă nu vor face prezența își vor pierde jobul.

Dacă vrei să închiriezi un autocar zilele acestea nu găsești nici dacă dai cu tunul. Firmele de transport private au fost și ele puse în slujba Partidului.

Adevărul este că nu în fiecare zi îți este dat să vezi un protest de amploare organizat ”împotriva abuzurilor” chiar de partidul aflat la putere. Ideea este mai veche și îl sâcâie pe Liviu Dragnea de un an și jumătate, când pe 31 ianuarie 2017, ”noaptea ca hoții”, pesediștii au adoptat OUG 13. ”Să ne pregătim de un miting pentru apărarea României”, scria atunci ”daddy” pe grupul de Whatsapp al ”comunicatorilor PSD”. Iată că pofta ce-a poftit se materializează.

Nu mai contează că totul este o uriașă butaforie. Importantă va fi poza de final de sâmbătă seară: o mare de oameni obosiți, îmbrăcați în alb, cu lanternele telefoanelor aprinse și cântând versul preferat al lui Liviu Dragnea din imnul de stat: ”Deviza-i libertate și scopul ei preasfânt”.